Κανονισμός (ΕΚ) αριθ. 481/2001 του Συμβουλίου

της 6ης Μαρτίου 2001

για τη θέσπιση αυτόνομων και μεταβατικών μέτρων σχετικά με την εισαγωγή ορισμένων μεταποιημένων γεωργικών προϊόντων, καταγωγής Πολωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Ο κανονισμός (ΕΚ) αριθ. 377/2000 του Συμβουλίου(1) εκδόθηκε εν αναμονή της θέσης σε ισχύ των πρωτοκόλλων προσαρμογής, και μάλιστα του μέρους που αφορά το αντίστοιχο πρωτόκολλο αριθ. 3 των ευρωπαϊκών συμφωνιών που έχουν συναφθεί με τις εκάστοτε χώρες της κεντροανατολικής Ευρώπης.

(2) Η διαδικασία τυπικής έγκρισης του πρωτοκόλλου προσαρμογής περί ρυθμίσεως των εμπορικών πτυχών της ευρωπαϊκής συμφωνίας με την Πολωνία δεν ολοκληρώθηκε έγκαιρα, ώστε να καταστεί δυνατή η θέση σε ισχύ του εν λόγω πρωτοκόλλου την 1η Ιανουαρίου 2001. Είναι συνεπώς αναγκαίο να προβλεφθεί παράταση των υπέρ της Πολωνίας παραχωρήσεων σε αυτόνομη βάση μέχρι τις 31 Δεκεμβρίου 2001.

(3) Τα μέτρα που είναι αναγκαία για την εφαρμογή του παρόντος κανονισμού, θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(2).

(4) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για την θέσπιση του κοινοτικού τελωνειακού κώδικα(3), κωδικοποίησε τις διατάξεις διαχείρισης των δασμολογικών ποσοστώσεων που προβλέπεται να χρησιμοποιηθούν κατά χρονολογική σειρά αποδοχής των δηλώσεων θέσης σε ελεύθερη κυκλοφορία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από 1ης Ιανουαρίου μέχρι 31 Δεκεμβρίου 2001, για τα εμπορεύματα καταγωγής Πολωνίας τα οποία εμφαίνονται στο παράρτημα του παρόντος κανονισμού χορηγούνται παραχωρήσεις σύμφωνα με τους όρους που περιγράφονται στο εν λόγω παράρτημα. Τα βασικά ποσά που πρέπει να λαμβάνονται υπόψη για τον υπολογισμό των μειωμένων γεωργικών συνιστωσών και των πρόσθετων δασμών που επιβάλλονται στις εισαγωγές από την εν λόγω χώρα προς την Κοινότητα εμφαίνονται στον πίνακα 3 του παραρτήματος.

Άρθρο 2

Εάν η Πολωνία παύσει να εφαρμόζει τα αμοιβαία μέτρα υπέρ της Κοινότητας, η Επιτροπή μπορεί, σύμφωνα με τη διαδικασία του άρθρου 3 παράγραφος 2 του παρόντος κανονισμού, να αναστείλει την εφαρμογή των μέτρων που προβλέπονται στο άρθρο 1.

Άρθρο 3

1. Η Επιτροπή επικουρείται από την επιτροπή που αναφέρεται στο άρθρο 15 του κανονισμού (ΕΚ) αριθ. 3448/93 του Συμβουλίου(4), η οποία στο εξής θα καλείται "η επιτροπή".

2. Στις περιπτώσεις που γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.

Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ καθορίζεται σε ένα μήνα.

3. Η επιτροπή θεσπίζει τον εσωτερικό κανονισμό της.

Άρθρο 4

1. Οι παραχωρήσεις οι οποίες αφορούν τις συναλλαγές μεταποιημένων γεωργικών προϊόντων και οι οποίες προβλέπονται στο πρωτόκολλο προσαρμογής το οποίο έχει συναφθεί με την Πολωνία, αντικαθιστούν τις παραχωρήσεις που προβλέπονται στο παράρτημα του παρόντος κανονισμού:

α) από την 1η Ιανουαρίου 2001, εάν το πρωτόκολλο προσαρμογής είναι ήδη σε ισχύ κατά την ημερομηνία αυτή και

β) από την ημερομηνία έναρξης ισχύος του πρωτοκόλλου προσαρμογής, εάν αυτό αρχίσει να ισχύει μετά την 1η Ιανουαρίου 2001.

2. Οι λεπτομέρειες εφαρμογής των μέτρων που προβλέπονται στον παρόντα κανονισμό εφαρμόζονται επίσης και για τα αντίστοιχα μέτρα που προβλέπονται στο πρωτόκολλο προσαρμογής της Πολωνίας.

Άρθρο 5

Η διαχείριση των ποσοστώσεων που προβλέπονται στον πίνακα 1 του παραρτήματος του παρόντος κανονισμού γίνεται από την Επιτροπή σύμφωνα με τις διατάξεις των άρθρων 308α έως 308γ του κανονισμού (ΕΟΚ) αριθ. 2454/93.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Μαρτίου 2001.

Για το Συμβούλιο

Ο Πρόεδρος

I. Thalén

(1) Κανονισμός (ΕΚ) αριθ. 377/1999 του Συμβουλίου, της 14ης Φεβρουαρίου 2000, περί θεσπίσεως αυτόνομων και μεταβατικών μέτρων σχετικά με την εισαγωγή ορισμένων μεταποιημένων γεωργικών προϊόντων καταγωγής Πολωνίας και Βουλγαρίας (ΕΕ L 47 της 19.2.2000, σ. 4).

(2) ΕΕ L 184 της 17.7.1999, σ. 23.

(3) ΕΕ L 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2787/2000 (ΕΕ L 330 της 27.12.2000, σ. 1).

(4) EΕ L 318 της 20.12.1993, σ. 18· κανονισμός όπως τροποποιήθηκε τελευταία από τον κανονισμό (ΕΚ) αριθ. 2580/2000 (ΕΕ L 298 της 25.11.2000, σ. 5).

ΠΑΡΑΡΤΗΜΑ

Πίνακας 1

Ποσοστώσεις για τις εισαγωγές εμπορευμάτων καταγωγής Πολωνίας οι οποίες ανοίχτηκαν για το 2001

>ΘΕΣΗ ΠΙΝΑΚΑ>

Πίνακας 2

Εισαγωγικοί δασμοί που επιβάλλονται στα εμπορεύματα καταγωγής Πολωνίας για το 2001

>ΘΕΣΗ ΠΙΝΑΚΑ>

Πίνακας 3

Βασικά ποσά που πρέπει να λαμβάνονται υπόψη κατά τον υπολογισμό των μειωμένων γεωργικών συνιστωσών και των πρόσθετων δασμών που επιβάλλονται στις εισαγωγές στην Κοινότητα εμπορευμάτων που απαριθμούνται στον πίνακα 1

>ΘΕΣΗ ΠΙΝΑΚΑ>